## L’IVC presenta esta setmana en l’Auditori de Castelló Sophie Auster i Capella de Ministrers

*** La cantautora estatunidenca Sophie Auster presenta el dissabte 17 de maig a les 19:00 hores el seu últim àlbum, *Milk for Ulcers*
* L’Auditori de Castelló acollirà també el concert de Capella de Ministrers el dijous 15 de maig, amb el programa *Europa barroca***

L’Auditori de Castelló, espai propi de l’Institut Valencià de Cultura, presenta esta setmana tres propostes musicals entre les quals destaquen el concert de l’estatunidenca Sophie Auster i de la formació valenciana especialitzada en música històrica Capella de Ministrers.

Sophie Auster presenta en l’Auditori el dissabte 17 de maig a les 19:00 hores el seu últim àlbum, *Milk for Ulcers*. El títol de l’àlbum és una metàfora sobre com enfrontar emocions complexes, al·ludint a la pèrdua de son pare, l’escriptor Paul Auster, i també al naixement del seu fill. L’esperat concert de Sophie Auster estava programat per al mes de novembre, però va haver de posposar-se per les inundacions.

Esta setmana l’Auditori de Castelló acollirà també el concert de la formació valenciana Capella de Ministrers, el dijous 15 de maig, a les 19:30 hores, amb el programa *Europa barroca,* compost per obres de Rameau, Bach i Händel.

Fundada en 1987 per Carles Magraner, Capella de Ministrers és una agrupació dedicada a la investigació i difusió de la música històrica, que comprén des de l’Edat Mitjana fins al segle XIX. El seu treball combina rigor musicològic amb una interpretació sensible i apassionada, la qual cosa l’ha convertida en un referent de la música antiga.

A més, per a completar l’oferta musical de la setmana, l’Auditori de Castelló també oferirà el concert de la Banda Municipal de Castelló, el dimecres 14 de maig a les 19:30 hores, amb entrada lliure fins que es complete l’aforament.

Les entrades per als concerts en l’Auditori de Castelló i tota la programació de l’espai es poden trobar en la web [pàgina web de l’IVC](http://ivc.gva.es/).

Fecha: 12/05/2025